Hengelaars haak gemengde welslae | Netwerk24
Hengelaars haak gemengde welslae
Die hengelaars P. Matthyser, S. Matthyser, K. Smith en Jaen Wilmot.Foto:
Die Brandvlei-hengelklub se vierde kompetisie is die afgelope Saterdag in Kwaggaskloofdam gehou.
Dit was ’n heerlik warm en windstil dag waar sommige hengelaars baljaar en tussen 20 en 40 visse uitgetrek het, terwyl sommige met net een of twee tevrede moes wees.
Altesaam 307 karp, 10 witvisse en 14 babers is ingeweeg. S. Malherbe het die swaarste karp en JM Smith die swaarste baber gevang met E. van Molendorff wat die swaarste witvis aangekeer het.
In die A-sone het Jaen Wilmot 42 visse en Johan Coetzee 40 visse elk gevang. Wilmot is ook as die dag se algehele wenner gekroon.
P. Matthyser was die beste meester en S. Matthyser die beste vrouehengelaar in die A-sone.
In die B-sone was die Malherbe- pa-en-seun-kombinasie op hul allerbeste. Pa Stefan het hier gewen met 23 visse en ’n algeheel tweede plek vir die dag. Seun Zandre het die junior afdeling gewen. Zandre was ook die dag se algehele wenner onder die juniors. Die B-sone se beste vrouehengelaar was Megan en die beste meester JJ van Niekerk.
Die algehele wenner onder die meesters vir die dag was JJ van Niekerk.
Die veteraanhengelaar Peppie van Tonder se vier babers het gesamentlik 315 gram geweeg. Hy wou hulle saamneem huis toe “om hans groot te maak”, maar is oorreed om hulle liefs in die dam terug te plaas.